KIRJALLINEN KYSYMYS P-3118/01

esittäjä(t): Emilia Müller (PPE-DE) komissiolle

(5. marraskuuta 2001)

Aihe: Leader+-yhteisöaloite

Komissio hyväksyi 14. huhtikuuta 2000 jäsenvaltioille osoitetun ilmoituksen uuden Leader+-yhteisöaloitteen (20002006) suuntaviivoista. Ilmoituksessa pyydettiin jäsenvaltioita antamaan ohjelmia koskevat ehdotuksensa puolen vuoden kuluessa ilmoituksen julkaisemisesta.

Baijerin osavaltio toimitti luonnoksensa Saksan kuluttajansuoja-, elintarvike- ja maatalousministeriön välityksellä komission maatalouden pääosastolle vuoden 2000 marraskuun puolessavälissä. Komissio aikoi alunperin saattaa hyväksymismenettelyn päätökseen viidessä kuukaudessa.

Muilla unionin alueilla ensimmäisiä määrärahoja on jo vapautettu, mutta Baijerin luonnosta, kuten todennäköisesti muita Saksasta lähetettyjä luonnoksia, ei ole vieläkään hyväksytty. Komission hyväksymistä seuraa valintamenettely Baijerissa, minkä takia yksittäisten hankkeiden toteuttaminen viivästyy huomattavasti. Tämä lisää huomattavasti epävarmuutta suunniteltujen hankkeiden rahoituksessa ja kehittämisessä.

Milloin komissio päättää mahdollisesti sille toimitetun luonnoksen hyväksymisestä?

Miksi päätöksen tekeminen on viivästynyt huomattavasti tässä tapauksessa, vaikka muita unionin alueita koskevat menettelyt on saatettu päätökseen jo kauan sitten?

Mitä tapahtuu vuoden 2001 määrärahoille, jos hyväksymismenettelyä ei voida saattaa päätökseen tämän vuoden loppuun mennessä?

Franz Fischlerin komission puolesta antama vastaus

(27. marraskuuta 2001)

Komission aikoo tiiviissä yhteistyössä Baijerin viranomaisten kanssa saattaa mahdollisimman pian päätökseen neuvottelut Baijerin ohjelmasta, jotta komissio voi hyväksyä sen vuoden 2001 loppuun mennessä. Baijerin viranomaiset saivat kaikki tiedot, joita tarvitaan ohjelman sopeuttamiseksi vaatimuksiin, 14 päivänä huhtikuuta 2000 annetussa komission tiedonannossa jäsenvaltioille maaseudun kehittämistä koskevan yhteisöaloitteen suuntaviivojen vahvistamisesta (Leader+).

Pian sen jälkeen, kun maaseudun kehittämisohjelmat oli hyväksytty syksyllä 2000, Saksan viranomaiset pyysivät useimpien Saksan maaseudun kehittämisohjelmien muuttamista. Komissio noudatti Saksan viranomaisten pyyntöä ja antoi etusijan Saksan maaseudun kehittämisohjelmien muutosten arvioinnille ja hyväksymiselle.

Lisäksi Baijerin Leader+-ohjelman sisältöön liittyy vielä avoimia kysymyksiä, jotka on selvitettävä Baijerin viranomaisten kanssa.

Niiden ohjelmien osalta, joita koskevia kaikkia virallisia kuulemismenettelyjä ja neuvotteluja ei ole suoritettu menestyksellä vuoden loppuun mennessä, Euroopan maatalouden ohjaus- ja tukirahaston (EMORT) ohjausosaston vuoden 2001 yhteisön määrärahat menetetään. Uudelleenbudjetointi, johon ryhdyttiin aikaisemmin tänä vuonna ja jonka avulla niiden rakennerahasto-ohjelmien, joita ei ollut hyväksytty vuoden 2000 loppuun mennessä, vuoden 2000 määrärahat voitiin ottaa uudelleen talousarvioon jaettuina vuosille 20022006, oli poikkeuksellinen, ja se perustui nimenomaiseen 6 päivänä toukokuuta 1999 tehdyn toimielinten välisen sopimuksen 17 kohtaan. Samanlaista määräystä ei suunnitella vuodelle 2001.

Jotta varmistetaan, että hyväksymättä oleva Baijerin Leader+-ohjelma on riittävän edistyneessä vaiheessa, niin että määrärahoja ei menetetä, on välttämätöntä, että neuvottelut saatetaan päätökseen lähitulevaisuudessa ja että komissio saa tarkistetun ja lopullisen version, joka vastaa täydellisesti komission yksiköissä käytyjä eri kuulemismenettelyjä ja mahdollisia kahdenvälisiä komission ja Baijerin viranomaisten välisiä neuvotteluita.